Enid Blyton

Enid Mary Blyton () oli englantilainen kirjailija, joka tunnetaan etenkin lasten­kirjailijana.

Blyton kirjoitti useita lapsille ja nuorille tarkoitettuja teos­sarjoja, muun muassa Viisikko-, Salaisuus-, Sos- ja Seikkailu-sarjat. Blyton kirjoitti yli 600 lasten- ja nuorten­kirjaa 40 vuotta kestäneen kirjailija­uransa aikana. Lisäksi hän kirjoitti vuosi­kausia tarinoita lehtiin. Hänen kirjojaan on käännetty yli 40 kielelle ja niitä on myyty miljoonittain, yli 600 miljoonaa. Blyton on yksi 1900-luvun suosituimmista ja menestyneimmistä lasten- ja nuorten­kirjailijoista.

Blyton kirjoitti myös sala­nimellä Mary Pollock.

Varhaiset vaiheet ja yksityiselämä 

Blyton syntyi kauppias­perheeseen Lontoon Southwarkissa. Lapsena Blyton haaveili pianistin ammatista, mutta meni 19-vuotiaana opettaja­kouluun. Hän työskenteli opettajana viisi vuotta ja kirjoitti vapaa-ajallaan. Hänen esikois­teoksensa oli runo­kokoelma Child Whispers (1922). Blyton meni naimisiin majuri Hugh Alexander Pollockin kanssa vuonna 1924. He muuttivat Buckinghamshireen ja myöhemmin Beaconsfieldiin ja saivat kaksi tytärtä. Avio­liitto ajautui vaikeuksiin, ja 1941 Blyton tapasi lontoolaisen kirurgin Kenneth Fraser Darrell Watersin, jonka myöhemmin nai.

Teokset 

Enid Blytonin kirjat onnistuivat kiehtomaan alle murros­ikäisten lasten mieli­kuvitusta. Rakenteena niissä on usein arvoitus ja sen ratkaisu. Hänen kirjoissaan lapset ovat lomalla koulusta ja vapaita seikkailemaan ja tutkiskelemaan maailmaa ilman aikuisten sekaantumista. Tarinoiden perheet ovat pää­sääntöisesti vajaita, yleensä isät puuttuvat kuten useissa sarja­kuva­perheissä. Samat lapsi­sankarit esiintyvät kymmenissä kirjoissa. Tapahtuma­paikkana on Englannin idyllinen maa­seutu ja lapset tekevät pyörä- ja eväs­retkiä, syövät jäätelöä ja maukasta koti­ruokaa ja seikkailevat meren rannalla ja saarilla. Henkilö- ja luonnon­kuvaus on hyvin vähä­sanaista, mutta kirjojen viaton ja lämmin ilma­piiri ja jännittävästi kuvatut seikkailut ovat lapsille miellyttävää eskapismia. Viittauksia useiden kirjojen kirjoitus­ajan toiseen maailman­sotaan on vain harvoissa teoksissa.

Nuoremmille lapsille on suunnattu animaatio­sarjanakin esitetty Lelumaan Niksu. St. Clare -sarjan tapahtuma­paikkana on sisä­oppilaitos. Lisäksi Blyton on kirjoittanut satua ja fantasiaa sisältävät sarjat The Faraway Tree, Wishing Chair ja Enchanted Tales sekä 14-osaiset sarjat Vanhan ja Uuden testamentin tarinoita vuosina 1949 ja 1953. Muutamat Blytonin kirja­sarjoista ovat yhä suomentamatta.

1950-luvulla kirjoitetut kirjat kuvastavat selvästi ajan henkeä, brittiläistä luokka­järjestelmää ja perinteisiä sukupuoli­rooleja. Kun Englanti muuttui 1960–1970-luvuilla yhä moni­kulttuurillisemmaksi yhteis­kunnaksi, useat kirjastot poistivat hyllyistään Blytonin teoksia pitäen niitä sana­varastoltaan heikkoina, rasistisina, seksistisinä ja snobistisina. Blytonin kirjojen ”poliittinen epä­korrektisuus” ei kuitenkaan ole vähentänyt niiden valtavaa suosiota koko maailman lapsi­lukijoiden keskuudessa, vaikka niiden ilmestymisestä on kulunut jo yli viisi­kymmentä vuotta.

2000-luvulla kustantajat ovat muuttaneet useita kirjoja uusien painosten myötä. Yksi Viisikko-kirjoissa esiintyvä lapsi, Dick, on saanut uuden nimen Rick, koska sana dick tarkoittaa englannin puhe­kielessä nykyään penistä, ja samassa sarjassa esiintyvästä Fanny-tädistä on tullut Frannie, koska fanny tarkoittaa nykyään britti­englannin puhe­kielessä vaginaa ja amerikan­englannin puhe­kielessä naisen taka­puolta. Bess on saanut nimen Beth, koska Bess on nykyään harvi­nainen lempinimi Elizabethille, ja Jo on Joe, koska se on tyypillisempi nimi pojalle. Lisäksi kirjoissa myös pojat tekevät nykyisin keittiö­töitä eikä tuhmia lapsia lyödä. Arvosteluja on kerännyt osakseen päätös muuttaa nimet Mary ja Jill muotoon Zoe ja Pippa ja sana biscuits (keksit) amerikkalaiseen muotoon cookies pyrkimyksenä vedota yhdys­valtalaiseen kohde­ryhmään.

Blytonin tytär luovutti syksyllä 2010 huuto­kaupattavaksi Blytonin käsi­kirjoitus­kokoelman, josta on löytynyt Mr. Trumphy’s Caravan -nimisen julkaisemattoman teoksen käsi­kirjoitus. Kokoelman osti huuto­kaupasta newcastlelainen lasten kirjallisuus­keskus Seven Stories. 180-sivuinen teos kertoo taika­karavaanista.

Arvoitus-sarja

 Aution kartanon arvoitus (The Rocking­down Mystery, 1949)
 Kiertävän tivolin arvoitus (The Rilloby Fair Mystery, 1950)
 Kello­tornin arvoitus (The Ring O’Bells Mystery, 1951)
 Salaisen sataman arvoitus (The Rubadub Mystery, 1952)
 Lumisen laakson arvoitus (The Rat-a-Tat Mystery, 1956)
 Vanhan maja­talon arvoitus (The Raga­muffin Mystery, 1959)

Muut sarjat
 Salaisuus
 Seikkailu
 SOS
 Viisikko

Kirjallisuutta

Lähteet

Aiheesta muualla 

  
 
 Enid Blyton – Lashings of Information about the Children’s Author 

Enid Blyton
Vuonna 1897 syntyneet
Vuonna 1968 kuolleet
Seulonnan keskeiset artikkelit